Uverejnenie jednotného dokumentu zmeneného na základe schválenia nepodstatnej zmeny v súlade s článkom 53 ods. 2 druhým pododsekom nariadenia (EÚ) č. 1151/2012.

(2022/C 89/06)

Európska komisia schválila túto nepodstatnú zmenu v súlade s článkom 6 ods. 2 tretím pododsekom delegovaného nariadenia Komisie (EÚ) č. 664/2014 z (1).

Žiadosť o schválenie tejto nepodstatnej zmeny je uverejnená v databáze Komisie eAmbrosia.

JEDNOTNÝ DOKUMENT

„MARRONE DI COMBAI“

EÚ č.: PGI-IT-0565-AM01 – 6.7.2021

CHOP ( ) CHZO (X)

1. Názov

„Marrone di Combai“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

„Marrone di Combai“ je šľachtený ekotyp gaštanov v typickom prostredí Predalpia v oblasti Treviso.

Plody musia mať pri uvedení na trh tieto morfologické a obchodné vlastnosti:

Elipsovitý tvar so splošteným vrcholom. Hilum tvorí plstnatý pravidelný obrys s dobre viditeľnou širokou hviezdicou. Oplodie má svetlogaštanové až tmavogaštanové zafarbenie, nikdy nie príliš tmavé, s viditeľnými prúžkami; okrem toho musí byť ľahko oddeliteľné od osemenia. Osemenie svetlogaštanového sfarbenia pokrýva jedlú dužinu a má ojedinelé plytké nerovnosti, ktoré pri šúpaní umožňujú ľahké oddelenie šupy. Jadro, zvyčajne jedno na jeden plod, málokedy rozdelené priehradkou, má podobu jedného kusa s povrchovými ryhami. Dužina múčnatej konzistencie má belavé zafarbenie a po uvarení sa stáva chrumkavou a chutnou.

Pri uvedení na trh musia byť plody v optimálnom fytosanitárnom stave a musia mať tieto vlastnosti:

„Extra“ trieda:

— veľké plody,

— 50 až 80 plodov na jeden kilogram,

— najviac 4 hmotnostné percentá plodov môžu mať hmyzom poškodenú vnútornú časť oplodia,

— najviac 3 hmotnostné percentá plodov môžu mať červivé oplodie.

I. trieda:

— 81 až 105 plodov na jeden kilogram,

— najviac 6 hmotnostných percent plodov môže mať hmyzom poškodenú vnútornú časť oplodia,

— najviac 5 hmotnostných percent plodov môže mať červivé oplodie.

Vlastnosti výrobku určeného výlučne na spracovanie:

— 106 až 130 plodov na jeden kilogram,

— najviac 6 hmotnostných percent plodov môže mať hmyzom poškodenú vnútornú časť oplodia,

— najviac 5 hmotnostných percent plodov môže mať červivé oplodie.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky postupy výroby sa musia uskutočniť v zemepisnej oblasti vymedzenej v bode 4, aby sa zaručili pôvod a kontrola výrobku

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Balenie, ktoré spočíva v postupoch curatura (hydroterapia) produktu, sa môže vykonávať mimo zemepisnej oblasti vymedzenej v bode 4, ale musí sa uskutočniť do 24 hodín po zbere, aby sa neznížila kvalita výrobku.

Inak sa výrobok musí uchovávať v chladnej miestnosti najviac tri dni pri teplote od 0,5 do 2 °C a pri vlhkosti vzduchu od 95 do 98 %. Po tejto dobe sa výrobok musí podrobiť úkonu čistenia.

Pri postupe curatura (hydroterapia) sa plody ponoria do vody pri izbovej teplote na 5 až 7 dní, pričom uprostred cyklu sa voda vymení. Alternatívne sa môžu plody ponoriť do vody, ktorej teplota sa pohybuje od 45 do 48 °C, na 45 minút, po uplynutí ktorých sa okamžite ponoria do studenej vody až do úplného vychladnutia. Gaštany sa potom vysušia pomocou teplovzdušnej sušičky a ventilátorov. Alternatívne sa rozmiestnenia na drevené poličky a každý deň sa premiešavajú, až kým nie sú úplne suché.

Výrobok sa dodáva na trh výhradne v niektorom z týchto balení: v jutových vreciach od 1 kg do 25 kg; v plastových sieťkach od 1 kg do 25 kg a v drevených alebo plastových košíkoch alebo debničkách potravinovej akostnej triedy s hmotnosťou od 1 kg do 25 kg.

Gaštany určené výlučne na spracovanie sú balené v prepravkách výrobkov potravinovej akostnej triedy (max. 400 kg).

Obsah každého balenia musí byť rovnaký.

Balenia sa uzatvárajú kovovými spinkami pomocou mechanickej zošívačky, zošívajú sa nylonovým vláknom pomocou zošívacieho stroja alebo sa zviažu oloveným drôtom. Zapečatia sa pripevnením štítku s logom na obal. Košíky, debničky a prepravky sa zabalia do celofánu alebo sieťoviny, zviažu sa špagátom a zapečatia sa oloveným drôtom, pričom logo musí byť dobre viditeľné.

3.6. Špecifické pravidlá označovania výrobku, na ktorý sa vzťahuje registrovaný názov

Kontrolný orgán skontroluje, či je výrobok označený štítkom a logom s poznámkou „Marrone di Combai“, ktorej veľkosť je oveľa väčšia ako veľkosť ktorejkoľvek inej poznámky. Na štítku alebo nádobách môžu byť vyznačené tieto údaje: meno a značka výrobcu alebo baliarne; pôvodná čistá hmotnosť a trieda; informácie výživového a dietetického charakteru; rok výroby; pokyny na správne skladovanie a používanie výrobku. Na logu je zobrazený štylizovaný gaštan obklopený pichliačmi ostnatej tobolky svetlogaštanového zafarbenia, ktorý sa nachádza v tmavohnedom štvorci (svetlogaštanová farba – Pantone 465U, tmavogaštanová farba – Pantone 4625U). Rozmery loga môžu byť takéto: 65 mm × 102 mm, 33 mm × 51 mm, 17 mm × 25 mm, 8 mm × 12 mm.

4. Stručné vymedzenie zemepisnej oblasti

Zemepisná oblasť produkcie „Marrone di Combai“ zahŕňa územie týchto obcí v provincii Treviso: Cison di Valmarion, Cordignano, Follina, Fregona, Miane, Revine Lago, Sarmede, Segusino, Tarzo, Valdobbiadene a Vittorio Veneto.

5. Súvislosť so zemepisnou oblasťou

Územie vymedzené v bode 4 sa celé rozprestiera na kopcoch predalpského pásma.

Typicky horské (predalpské) územie, na ktorom sa produkuje výrobok „Marrone di Combai“, z čisto geologického hľadiska tvorí komplex vápencových a kremičitých hornín s krasovou morfológiou a komplex pahorkov, pre ktorý sú príznačné hlboké zárezy, príkre svahy a rozsiahle procesy sadania pôdy v dôsledku prekrývania sa tvrdých a odolných hornín. Tento typ orografie má z klimatického hľadiska veľký význam: predalpskému reťazcu a pahorkom sa darí vďaka tomu, ako sú rozmiestnené, vytvárať bariéru proti východným vetrom, pričom ponechávajú voľný priechod veterným prúdom zo severu, čím sa znižuje ročná amplitúda teploty v porovnaní s rovinou. Hojné množstvo zrážok v súlade s rovnodennostným zrážkovým režimom a žiadny výskyt hmly, ktorá sa vyskytuje vo všetkých ostatných lokalitách Pádskej nížiny a Benátskej nížiny, prispievajú k príznačnému charakteru podnebia, takže je osobitne vhodné na pestovanie CHZO „Marrone di Comabai“.

Senzorickými rozbormi súboru testovacích vzoriek sa zistilo, že charakteristické vlastnosti dužiny, najmä so zreteľom na mäkkú konzistenciu, pozitívne prispievajú k celkovému hodnoteniu plodov. Okrem aspektov, ktoré ovplyvňujú hmatové vnímanie, sa vyznačuje osobitným aromatickým profilom, ktorý je oceňovaný pre výraznú intenzitu charakteristických korenistých, kvetinových a bylinných vnemov pociťovaných pri konzumácii výrobku. Kvantitatívne hodnoty vyjadrené opisnými prvkami, ktoré sú osobitne určené na senzorickú analýzu, vykazujú vysokú intenzitu, pokiaľ ide o arómu, aromatickú stálosť, jemnosť, a naopak, veľmi nízku intenzitu pri kritériách spojených s negatívnym celkovým hodnotením plodov z hľadiska trpkosti a horkosti. Osobitné aromatické vlastnosti „Marrone di Combai“ závisia od charakteristických vlastností pôdy v pestovateľskej oblasti a sú vyjadrením úzkej väzby medzi stromami, pôdou a pestovateľským prostredím.

Okrem osobitných vlastností výrobku je žiadosť o zápis „Marrone di Combai“ do registra CHZO založená hlavne na jeho povesti.

Existenciu a osobitné kvalitatívne vlastnosti gaštanu v oblasti „Marrone di Combai“ potvrdzujú mnohé historické svedectvá, z ktorých najstaršie pochádzajú z 12. storočia. Tieto svedectvá svedčia o tom, že pre charakteristiku produktu sú podstatné nielen faktory životného prostredia, ale aj ľudské faktory, keďže gaštan vždy zohrával dôležitú úlohu v obžive obyvateľov týchto pahorkov. Jedno z týchto rôznych historických svedectiev, ktoré pochádza z 18. septembra 1665, totiž poukazuje na sociálne aspekty a na faktory spoluúčasti pri zbere gaštanov. Na zbere plodov, ktorý sa reguloval prostredníctvom prideľovania kvót v závislosti od zloženia rodín, sa podieľalo celé obyvateľstvo vrátane žien a detí.

Dobrá povesť a popularita „Marrone di Combai“ sa pomerne nedávno rozšírila mimo Benátska medzi spotrebiteľov celého Talianska najmä vďaka vidieckym slávnostiam a oslavám, ako je „Festa dei Marroni di Combai“, ktorá je od roku 1945 významnou miestnou a národnou udalosťou.

Osobitný charakter tohto výrobku je úzko spätý so zemepisným prostredím produkcie. Geologické vlastnosti oblasti produkcie a najmä prítomnosť vápencových a kremičitých hornín s krasovou morfológiou, ako aj príkrych svahov strmých kopcov, zabraňujú tvorbe stojatých vôd a zabezpečujú optimálne odvodňovanie pestovateľskej pôdy. Tá dužine dodáva mäkkosť a jemnosť, ako aj výraznú aromatickosť a dobrú odolnosť arómy bez známok trpkosti a horkosti.

Okrem toho bariéra proti východným vetrom, ktorú tvoria pahorky, a prúdenie vetrov zo severu, ktoré znižujú ročnú amplitúdu teploty v porovnaní s rovinou a zabraňujú vytváraniu hmiel, pozitívne vplývajú na zdravie rastlín a na vývoj stromov, čo umožňuje získavať zdravý a kvalitný výrobok.

Odkaz na uverejnenie špecifikácie výrobku

(článok 6 ods. 1 druhý pododsek tohto nariadenia)

Ministerstvo začalo vnútroštátne námietkové konanie prostredníctvom uverejnenia návrhu na zmenu špecifikácie výrobku s CHZO „Marrone di Combai“ v Úradnom vestníku Talianskej republiky č. 72 z 24. marca 2021.

Úplné znenie špecifikácie výrobku je dostupné na tomto webovom sídle:

http://www.politicheagricole.it/flex/cm/pages/ServeBLOB.php/L/IT/IDPagina/3335

alebo:

priamo na domovskej stránke ministerstva poľnohospodárskej, potravinárskej a lesníckej politiky (www.politicheagricole.it) po kliknutí na položku „Qualità“ (vpravo hore na obrazovke), potom na „Prodotti DOP IGP STG“ (vľavo na obrazovke) a napokon na „Disciplinari di Produzione all’esame dell’UE“.

(1) Ú. v. ES L 179, 19.6.2014, s. 17..